**HVALEŽNA KULTURI**

**(Esejsko razmišljanje)**

Kultura ima kljub razloženemu pojmu v Slovarju slovenskega knjižnega jezika za vsakogar drugačen pomen. Za nekoga sta besedi 'hvala' in 'prosim' samo besedi, ki ju dojame kot nekaj čisto navadnega, za druge posameznike spet besedi, ki spremenita vrednotenje določenih oseb.

Kulturne besede niso le navadne besede. V sebi imajo skrito nekaj, zaradi česa vidim, da me nekdo spoštuje, in nisem le nekdo, ki pomaga drugim, se z njimi veseli, a je na koncu nesrečen. Beseda 'prosim' mi pove, da tisti nekdo, eden izmed mnogih ljudi na svetu, resnično potrebuje nekaj, zaradi bo lažje šel naprej. Mogoče je to le eno dejanje in se bosta zaradi besede ꞌprosimꞌ počutili bolje dve osebi.

Mnogi izkoriščajo močan pomen te besede in to me najbolj boli. Ko nekdo želi, da bi ti naredil vse namesto njega … Ko te ima za nekoga, ki bo naredil vse, kar mu kdo naroči ... Če to besedo nekdo zlorablja, njena čarobnost še vedno žari in je zelo težko reči ne, tudi če veš, da ni izrečena iskreno. Zaradi ljudi, ki ne prijateljujejo z osnovami kulture, nečim, kar ima veliko globlji pomen kot le povprečne besede sestavljene iz črk, sem žalostna in me jezijo. A obenem se mi tudi malce smilijo, ker po vsej verjetnosti ne bodi mogli sprejeti tega nepopisnega občutka, ki ga dajejo besede osnovne kulture.

Vsaka država ima svojo kulturo in zato je kultura nekje po svetu malo drugačna, kot je tu v Sloveniji. Tudi v različnih krajih se kultura močno razlikuje. Doma ni npr. nič nenavadnega obleči raztrgano trenirko in umazano majico. V takih oblačilih pa si redkokdo upa iti na sprehod, kaj šele, da bi tak šel po nakupih. Menim, da je tako prav, saj tudi s svojo zunanjostjo pokažemo, če nam je mar do ostalih in če jih spoštujemo. S tem da se spodobno oblačimo, kulturno jemo in se kulturno obnašamo, smo bolj samozavestni. Če se ne bi, bi se vedno spraševali, kakšne predsodke kdo goji do nas, če pa smo kulturni, lahko uživamo v svoji koži in nam ni potrebno skrbeti za mnenja drugih.

Včasih so gradili stavbe in mesta, ki so sedaj uvrščena med kulturno dediščino. Če se samo ozrem po teh znamenitostih, ki krasijo mnoga mesta in države, mi ni nič kaj posebnega. Vidim le nekaj, kar so zgradili včasih in se je pač ohranilo do danes. A ko začneš malo razmišljati o tem, da so ljudje to zgradili pred več tisoč leti in v gradnjo vložili ves svoj trud in čas … Da so to gradili, ko ni bil kraj okoli zgradbe niti približek temu, kar vidimo danes in je zgradba ostala v osnovni podobi tudi med najgrozovitejšo vojno, je res fascinantno, da imaš ravno ti priložnost videti to, kar bi lahko bilo že zdavnaj uničeno.

Zelo sem hvaležna ljudem, ki so ohranili kulturno dediščino in razvili kulturo, saj je kultura res nekaj pomembnega in bi njen čar moral videti in čutiti vsak. Po mojem mnenju se bo kultura spremenila predvsem med najstniki. Zdaj so v modi raztrgane kavbojke in veliko takih oblačil, ki ni niso spodobna za npr. prireditve. Vendar mislim, da če bodo kakšna oblačila preveč nespoštljiva, bodo to videli že sami ali pa jih bo sram, ko jih bodo oblekli v javnosti. Vsekakor pa so tu tudi starši, ki znajo še predobro presoditi, kaj je kulturno in kaj ne.

Kultura je zelo pomembna in vsak bi moral kdaj razmisliti o tem, kako dobro se drugi počutijo tudi, če se le kulturno oblačiš, ješ in se kulturno obnašaš, in kako lahko nekomu razsvetliš pogled na svet in mu dvigneš samozavest samo z besedama 'hvala' in 'prosim'.

**Marta Markelj**

**7. razred**